Soektog na ontvoerde seun (7) eindig tragiesArgieffoto ŉ Sewejarige seun van Limpopo, wat glo Sondag ontvoer is, se liggaam is Dinsdag in ŉ groot beesdipsloot gevind. Volgens Lt.kol. Moatshe Ngoepe, woordvoerder van die polisie, is die seun glo Sondag omstreeks 15:00 in Olifantshoek, wes van Giyani, ontvoer, terwyl hy saam met maatjies gespeel het. “ŉ Rooi sedan het na bewering in die straat stilgehou en die bestuurder het die seun gevra om in die motor te klim, waarna hy met hom weggery het,” het Ngoepe gesê. Die voorval is by die polisie aangemeld en ŉ soektog is van stapel gestuur. Die seun se liggaam is Dinsdag in ŉ beesdipsloot in die Olifantshoek-omgewing gevind, waar hy in die water gedryf het. Die motief vir sy moord en die oorsaak van sy dood is nog nie bekend nie en sal deur ŉ nadoodse ondersoek bepaal word. Dit is ook nie duidelik hoeveel mense by sy moord betrokke was nie. Die Hlanganani-polisie ondersoek ŉ saak van moord. Niemand is nog in verband met die voorval in hegtenis geneem nie. Lees ook: Nóg ŉ Limpopo-kind verdwyn